毅果出示次卿詩編中有彭門見寄之作乃追和元韵
作者：周紫芝
朝代：宋

paragraphs: 往憶烏衣郎，北走彭門道。
六年隔音容，萬事掛懷抱。
相思枉停雲，尺紙開小草。
爲言清夜夢，莞爾同一笑。
黄樓渺天末，路遠何由到。
我亦仰屋梁，恍若落月照。
神交見顔色，此理固良妙。
撫事思少年，相期在嵩少。
是時海內安，王師未征討。
尚有丘壑姿，可寄沮溺傲。
一從胡鶵驕，斯民困征調。
一死抗賊徒，奇禍發詞藻。
造物苦見憎，與俗坐殊好。
微軀此棲遲，長夜悲靜悄。
蒼狗變浮雲，世事那可料。
傷心埋白玉，急景轉飛鳥。
幸此好事人，遺編爲傾倒。
老眼倏巳明，權門益慵掃。